“Jujutsu Kaisen 0”, Salah Satu Filem Terbesar Di Jepun Tahun 2021, Akan Hadir Di Pawagam Tempatan 10 Mac ini
Jujutsu Kaisen merupakan salah satu siri anime terbesar ditayangkan pada tahun 2020. Dengan populariti yang begitu pantas melonjak, ia telah menjadi pendorong semangat untuk penghasilan filem prekuelnya.  Filem Jujutsu Kaisen 0 telahpun ditayangkan di Jepun pada 24 Disember 2021, dan seperti animenya, ia segera memberi kejutan di Jepun dengan mencatatkan kutipan pembukaan kedua terbesar dalam sejarah box office Jepun selepas Demon Slayer: Mugen Train! Selain itu, rating yang dicatatkannya di laman-laman aggregator filem seperti IMDb (9/10), MyAnimeList.net (8.45/10) dan 97% tanda suka di Google, menjanjikan masa depan cerah untuk filem anime ini.  Kepada peminat Jujutsu Kaisen, anda juga berpeluang untuk menyaksikan filem anime yang dinantikan ini apabila ia di tayangkan di pawagam Malaysia pada 10 Mac 2022.  Jujutsu Kaisen 0 menceritakan tentang Yuta Okkotsu, seorang pelajar sekolah menengah yang gementar yang menghadapi masalah serius – rakan zaman kanak-kanaknya Rika telah bertukar menjadi Curse (sumpahan) dan dia tidak akan meninggalkannya sendirian.  Memandangkan Sumpahan Rika bukan biasa-biasa, nasibnya disedari oleh Satoru Gojo, seorang guru di Jujutsu High, sebuah sekolah yang mengajar pengusir syaitan muda tentang bagaimana untuk memerangi Sumpahan.  Gojo meyakinkan Yuta untuk mendaftar, tetapi mampukah dia untuk belajar tepat pada masanya, untuk menghadapi Sumpahan yang menghantuinya?